b'\n_START_ARTICLE_\nKyrenaika\n_START_PARAGRAPH_\nKyrenaika (gresk: \xce\x9a\xcf\x85\xcf\x81\xce\xb7\xce\xbd\xce\xb1\xcf\x8a\xce\xba\xce\xae, etter byen Kyrene; arabisk:\xc2\xa0: \xd8\xa8\xd8\xb1\xd9\x82\xd8\xa9\xe2\x80\x8e; Barqah; berbisk: Berqa) er den \xc3\xb8stlige kystregionen av Libya. I antikken var omr\xc3\xa5det ogs\xc3\xa5 omtalt som Pentapolis; det var en del av provinsen Creta et Cyrenaica under den romerske perioden, senere inndelt i Libia Pentapolis og Libia Sicca. I den islamske perioden ble omr\xc3\xa5det kjent som Barqa etter byen Barka. Kyrenaika ble i oldtiden kolonisert av grekere, som grunnla flere byer i omr\xc3\xa5det, blant annet Kyrene. Under den andre verdenskrig utspilte mesteparten av \xc3\xb8rkenkrigen seg i dette omr\xc3\xa5det._NEWLINE_Kyrenaika ble navnet p\xc3\xa5 en administrativ divisjon av Italiensk Libya (italiensk: Libia Italiana) fra 1927 og til 1943, deretter var omr\xc3\xa5det under britisk milit\xc3\xa6r og sivil administrasjon fra 1943 og til 1951, og til sist en del av konged\xc3\xb8mmet Libya fra 1951 og til 1963. I bredere forstand, som er fortsatt i bruk, best\xc3\xa5r Kyrenaika av hele den \xc3\xb8stlige delen av Libya, inkludert distriktet Kufra. Kyrenaika ligger inntil Tripolitania i nordvest og Fezzan i s\xc3\xb8rvest. Regionen som pleide \xc3\xa5 v\xc3\xa6re Kyrenaika offisielt til 1963 er i dag oppdelt i flere shabiyat, kommuner._NEWLINE_Kyrenaika var stedet hvor borgerkrigen i Libya begynte som et oppr\xc3\xb8r i februar 2011. For st\xc3\xb8rstedelen av krigen var hovedkvarteret til Det nasjonale overgangsr\xc3\xa5det i byen Benghazi.\n_START_SECTION_\nGeografi\n_START_PARAGRAPH_\nGeologisk er Kyrenaika rester av en masse med kalkstein fra epoken miocen (34\xe2\x80\x9323 millioner \xc3\xa5r siden) som vippet bratt opp fra Middelhavet og faller mot innlandet med en gradvis nedsenkning til havniv\xc3\xa5et igjen._NEWLINE_Denne massen er inndelt i to blokker. Jebel Akhdar (\xc2\xabDe gr\xc3\xb8nne fjellene\xc2\xbb) strekker seg parallelt til kysten fra Sidrabukten i vest til Bombabukten i \xc3\xb8st, og n\xc3\xa5r en h\xc3\xb8yde p\xc3\xa5 872 meter. Det er ikke en sammenhengende slette ned mot kysten, den lengste stripen g\xc3\xa5r fra fordypning ved Sidrabukten bortenfor Benghazi til Tolmeitha. Deretter, unntatt for mindre deltaomr\xc3\xa5der ved Susa og Derna, er kysten bratt. En bratt skr\xc3\xa5ning skiller kysten fra et relativt jevnt flatt plat\xc3\xa5 kalt for Marjsletten som ligger p\xc3\xa5 rundt 300 moh. Overfor denne sletten ligger et dypt innsnitt p\xc3\xa5 rundt 700 moh som har de h\xc3\xb8yeste toppene p\xc3\xa5 fjellkjeden._NEWLINE_ _NEWLINE_Jebel Akhdar og dens tilst\xc3\xa5ende kyst er en del av skoglandet til Middelhavets \xc3\xb8koregion og har et middelhavsklima med varme, t\xc3\xb8rre somre og relativt milde og v\xc3\xa5te vintre. Floraen i denne delen av Kyrenaika best\xc3\xa5r av blant annet skog, busker, gr\xc3\xb8nne middelhavskratt (garriga), stepper, og savanner med spredte vekster av eik. Krattskog dominerer de ikke kultiverte jordbruksomr\xc3\xa5dene ved skr\xc3\xa5ningene og slettene langs kysten. Sm\xc3\xa5 omr\xc3\xa5der med kratt og underskog finnes ved de nordlige skr\xc3\xa5ningene ved havet og blir mer utstrakt ved det nedre plat\xc3\xa5et. F\xc3\xb8nikiaeiner, mastikstre, kermeseik og johannesbr\xc3\xb8dtre (Ceratonia siliqua) er vanlige tresorter sammen med andre store buskvekster. Det \xc3\xb8vreliggende plat\xc3\xa5et har ogs\xc3\xa5 omr\xc3\xa5der med buskvekster, dominert av to typer, en er Pistacia lentiscus og den andre en blanding av den endemiske Arbutus pavarii som dominerende og skoger med sypresser, oliventr\xc3\xa6r, aleppofuru og andre vekster._NEWLINE_Omr\xc3\xa5der av r\xc3\xb8d jord (terra rossa) finnes p\xc3\xa5 Marjsletten, som har gitt godt grunnlag for \xc3\xa5 dyrke hvete og bygg siden antikk tid og fram til i dag. Det er rikelig med vannkilder p\xc3\xa5 h\xc3\xb8ylandet. Ville oliventr\xc3\xa6r finnes i mengder og store omr\xc3\xa5der med eikesevanner gir beiteomr\xc3\xa5der for saueflokker og andre tamdyr til de lokale beduiner. Historisk har store omr\xc3\xa5der v\xc3\xa6rt dekket av skog. Skogsomr\xc3\xa5det i Jebel Akhdar har g\xc3\xa5tt tilbake i senere ti\xc3\xa5r. En rapport fra 1996 fra FNs organisasjon for ern\xc3\xa6ring og landbruk har beregnet at skogsomr\xc3\xa5det har blitt redusert til 320 000 hektar fra rundt 500 000 hektar, hovedsakelig ryddet for jordbruk. De loakle myndighetene for bevaring og utvikling av Jebel Akhdar har beregnet at skogsomr\xc3\xa5dene minsket fra 500 000 hektar i 1976 til rundt 180 000 hektar i 2007._NEWLINE_De s\xc3\xb8rvendte skr\xc3\xa5ningene av Jebel Akhdar er dekket av middelhavst\xc3\xb8rre skogsland og stepper, en \xc3\xb8koregion som ligger i overgangen mellom regioner av middelhavsklimaet i Nord-Afrika og det meget skrinne og utt\xc3\xb8rkete \xc3\xb8rkenomr\xc3\xa5det som utgj\xc3\xb8r Sahara. Den nedsunkne Jebel el-Akabah ligger s\xc3\xb8r og \xc3\xb8st for Jebel Akhdar. De to h\xc3\xb8ylandene er adskilt ved en fordypning. Denne \xc3\xb8stlige regionen, kjent siden antikken som Marmarika, er langt t\xc3\xb8rrere enn Jebel Akhdar, og her strekker Sahara seg helt ut til kysten. Historisk har oppsamling av salt og svampfiske v\xc3\xa6rt mer viktig enn landbruk. Bomba og Tobruk har gode havner._NEWLINE_S\xc3\xb8r for kysth\xc3\xb8ylandet i Kyrenaika er et stort nedsunket omr\xc3\xa5de som g\xc3\xa5r \xc3\xb8st-vest, strekker seg \xc3\xb8stover fra Sidrabukten og inn i Egypt. Denne regionen av Sahara er kjent som Den libyske \xc3\xb8rken og omfatter Store sandsj\xc3\xb8 og Calanshio sandsj\xc3\xb8. Det er noen f\xc3\xa5 oaser i Den libyske \xc3\xb8rken, blant annet Awjila (antikkens Augila) og Jaghbub.\n_START_SECTION_\nRomersk provins\n_START_PARAGRAPH_\nDet latinske navnet Cyrenaica (Kyrenaika) er datert til 100-tallet f.Kr. Det eksisterer en del forvirring om n\xc3\xb8yaktig hvilket omr\xc3\xa5de og hvor stort det var som Roma arvet. Ved 78 f.Kr. var det organisert som en administrativ provins sammen med Kreta kalt for Creta et Cyrenaica. Det ble en senatorisk provins i 20 f.Kr. som dets langt mer prominente vestlige nabo Africa proconsularis (best\xc3\xa5ende av dagens Tunisia og den vestlige delen av Libya), og i motsetning til Egypt ble det en keiserlig besittelse sui generis under en s\xc3\xa6rskilt guvern\xc3\xb8r som ble kalt praefectus augustalis i 30 f.Kr._NEWLINE_Reformene tetrarkiet under keiser Diokletian i 296 e.Kr. endret den administrative strukturen. Kyrenaika ble delt i to provinser: Libya Superior eller Libia Pentapolis, som besto av de f\xc3\xb8r nevnte Pentapolis med Kyrene som hovedstad, og Libya Inferior eller Libia sicca som var Marmarika og hvor den eneste byen av betydning var Paraetonium. Hver av disse to delen fikk en guvern\xc3\xb8r av den beskjedne rangen preses. Begge tilh\xc3\xb8rte bisped\xc3\xb8mmet Orienten med hovedstad s\xc3\xa5 langt unna som Antiokia ved Orontes i det som i dag er Syria. Fra 370 ble det endret til bisped\xc3\xb8mmet Egypt innenfor det pretoriske prefekturet Oriens (\xc3\x98sten). Dets vestlige nabo Tripolitania, den st\xc3\xb8rste delen som ble tatt fra Africa proconsularis, ble en del av bisped\xc3\xb8mmet Africa, underordnet prefekturet Italia et Africa. Etter jordskjelvet p\xc3\xa5 Kreta i 365, som rammet Kyrene, ble hovedstaden flyttet ut til kysten og til Ptolemais. Da Romerriket ble delt i en vestlig og en \xc3\xb8stlige del, ble Kyrenaika underlagt \xc3\x98stromerriket (Det bysantinske rike) med grense til Tripolitania. Det ble kortvarig erobret og underlagt vandalenes kongerike med sentrum i dagens Tunisia og Sicilia, men ble gjenerobret av Belisarius i 533.\n_START_SECTION_\nArabisk og osmansk tid\n_START_PARAGRAPH_\nKyrenaika ble erobret av muslimske arabere i 643/644 i l\xc3\xb8pet av tiden til den andre kalif, Umar ibn al-Khattab. Det ble da kjent som Barqah etter dens provinsielle hovedstad, den gamle byen Barka. Det innledet nedgangstiden for Kyrenaika som ble isolert fra Europa og den gamle verden. Etter sammenbruddet til umayyadekalifatet var landet i all vesentlighet annektert til Egypt, skj\xc3\xb8nt fortsatt med det samme navnet, f\xc3\xb8rst til fatimidekaliffene og senere under sultanene fra ajjubide-dynastiet og mamelukkene. Til sist ble landet annektert av det tyrkiske osmanske rike i 1517. Det ble en del av osmanske Tripolitania og dets fremste byer ble Benghazi (tidligere Barka) og Derna.\n_START_SECTION_\nItaliensk styre\n_START_PARAGRAPH_\nItalienerne okkuperte Kyrenaika i l\xc3\xb8pet av den italiensk-tyrkiske krig i 1911 og erkl\xc3\xa6rte landet som en italiensk protektorat den 15. oktober 1912. Tre dager senere avsto Det osmanske rike det offisielt til konged\xc3\xb8mmet Italia. Den 17. mai 1919 ble Kyrenaika etablert som en italiensk koloni, og den 25. oktober 1920 anerkjente den italienske regjering sjeik Sidi Idriss som leder av Sanussiya, en libysk politisk-religi\xc3\xb8s islamsk orden, og aksepterte ham rangen av emir i 1929. I dette \xc3\xa5ret \xc2\xabav-anerkjente\xc2\xbb Italia ham og Sanussiya. Den 1. januar 1934 ble Tripolitania, Kyrenaika, og Fezzan forent som den italienske kolonien Libya._NEWLINE_De italienske fascistene konstruerte Arco dei Fileni som en form keiserlig triumfbue p\xc3\xa5 grensen mellom Kyrenaika og Tripolitani ved kysten. Triumfbuen sto 31 meter h\xc3\xb8y og med en \xc3\xa5pning som var 15,75 meter h\xc3\xb8y og 6,5 meter bred. Triumfbuen ble sprengt med dynamitt av folkene til Muammar al-Gaddafi p\xc3\xa5 1970-tallet._NEWLINE_Det var omfattende kamper i Kyrenaika under den andre verdenskrig mellom de allierte og den italienske h\xc3\xa6ren og Tysklands afrikakorps. I slutten av 1942 erobret britene Kyrenaika og Storbritannia administrerte Libya fram til 1951 da konged\xc3\xb8mmet Libya ble etablert og ble gitt uavhengighet.\n_START_SECTION_\nEmiratet Kyrenaika\n_START_PARAGRAPH_\nI 1949 proklamerte Sidi Idriss Kyrenaika som et uavhengig emirat, med britisk st\xc3\xb8tte, kalt for emiratet Kyrenaika. Det ble snart en del av konged\xc3\xb8mmet Libya da det ble etablert og som en uavhengig kongerike den 24. desember 1951 og med nevnte Sidi Idriss som konge.\n_START_SECTION_\nGaddafis styre\n_START_PARAGRAPH_\nSiden 1. september 1969 da Sanussiyadyanstiet ble veltet av oberst Muammar al-Gaddafi har det v\xc3\xa6rt tidvis nasjonalistisk oppr\xc3\xb8r mot Gaddafis milit\xc3\xa6rdiktatur, blant annet et milit\xc3\xa6rt oppr\xc3\xb8r i Tobruk i 1980._NEWLINE_I 2007 annonserte myndighetene for \xc2\xabDet gr\xc3\xb8nne fjells konservering og utvikling\xc2\xbb, ledet av Saif al-Islam Gaddafi, en regional plan for Kyrenaika, utviklet av firmaet Foster and Partners. Planen, kjent som Kyrene-deklarasjonen, hadde som m\xc3\xa5l \xc3\xa5 fornye regionens landbruk, opprette en nasjonalpark og utvikle regionen som et m\xc3\xa5l for kultur- og \xc3\xb8koturisme. Planene omfattet bygging av tre hoteller, inkludert Kyrene Grand Hotell i n\xc3\xa6rheten av ruinene av antikkens Kyrene._NEWLINE_I det meste av den libyske borgerkrigen var Kyrenaika hovedsakelig under kontroll av den nasjonale overgangsregjering mens Tripolitania og Fezzan var kontrollert av Gaddafis milit\xc3\xa6re. Det ble foresl\xc3\xa5tt en \xc2\xabto-statsl\xc3\xb8sning\xc2\xbb til konflikten hvor Kyrenaika ble l\xc3\xb8srevet fra Libya og gitt uavhengighet, men det ble avvist av begge sider. De tre regionene ble forent i oktober 2011 da oppr\xc3\xb8rstyrkene erobret Tripolitania og Fezzan da milit\xc3\xa6rdiktaturet kollapset.\n_START_SECTION_\nEtter Gaddafi\n_START_PARAGRAPH_\nSelv om Kyrenaika var en historisk region, hadde det ikke noen egen offisiell sentralregjering for ti\xc3\xa5r. Dets enkelte provinser rapporterte isteden direkte til sentralregjeringen i Tripoli._NEWLINE_Den 6. mars 2012, ble Ahmed al-Senussi, en slektning av den tidligere kong Idris, utpekt som leder av den selverkl\xc3\xa6rte overgangsr\xc3\xa5det i Kyrenaika, et m\xc3\xb8te mellom milit\xc3\xa6re og stammeledere. I henhold til r\xc3\xa5det besto Kyrenaika fra den sentrale kystbyen Sirte og til den egyptiske grensen. I oktober 2013 ble \xc2\xabovergang\xc2\xbb utelatt og r\xc3\xa5det ble gitt nytt navn som \xc2\xabKyrenaikar\xc3\xa5det i Libya\xc2\xbb (CCL). I henhold til r\xc3\xa5det vil det bli nye annonseringer relatert til opprettelse av et lokal parlament og et sjariar\xc3\xa5d. Strid for et f\xc3\xb8deralt system ble ogs\xc3\xa5 framhevet for \xc3\xa5 skje kun gjennom lovlige kanaler._NEWLINE_I en konkurrerende omdreining av hendelser ble Abd-Rabbo al-Barassi utpekt som leder av \xc2\xabDet politiske byr\xc3\xa5 av Kyrenaika\xc2\xbb (PBC) den 6. november 2013, med st\xc3\xb8tte fra en lokal milit\xc3\xa6rleder Ibrahim Jadhran, men uten godkjennelse av sentralregjeringen. Basert p\xc3\xa5 de utnevnte posisjonene ved PBC, planlegger regjeringen til al-Barassi \xc3\xa5 dekke alle funksjoner, utenom utenriks og forsvar. Den 11. november 2013 annonserte PBC opprettelse av sitt eget oljeselskap, noe som ytterligere gjorde forbindelsene med regjeringen i Tripoli anstrengte._NEWLINE_CCL uttalte at det vil fors\xc3\xb8ke \xc3\xa5 fremme en forent front med Jadhran, men at han vist seg som lite fleksibel og fremmet egen agenda.'